**Anexă**

**la Hotărârea Guvernului ..............................**

**Metodologia de aplicare şi modul de utilizare al resurselor rezultate din activitatea finanțată integral din venituri proprii, înființată pe lângă Agenția Națională pentru Mediu și Arii Protejate**

**Art. 1.** Metodologia de aplicare şi modul de utilizare al resurselor rezultate din activitatea finanțată integral din venituri proprii, înființată pe lângă Agenția Națională pentru Mediu și Arii Protejate, denumită în continuare, *Metodologie*, stabilește modul de aplicare și de utilizare a resurselor financiare necesare bunei administrări a ariilor naturale protejate, din domeniul de competență al Agenției Naționale pentru Mediu și Arii Protejate și al administratorilor ariilor naturale protejate, prin structuri de administrare special constituite.

**Art. 2.** Categoriile de servicii sau surse de venituri proprii sunt următoarele:

a) analiza și verificarea documentației în cadrul procedurii de evaluare a impactului asupra mediului pentru anumite proiecte publice și private sau revizuirea/actualizarea acordului de mediu;

b) analiza și verificarea documentației în cadrul procedurii de emitere a autorizației de mediu/autorizației integrate de mediu;

c) parcurgerea procedurii de emitere a avizului de mediu pentru planuri /programe;

d) analiza documentațiilor care privesc activitățile de recoltare/capturare și /sau achiziționare și/sau comercializare a unor plante și animale din flora și fauna sălbatică în stare vie, proaspătă sau semiprelucrată, a unor flori de mina, fosile de plante și fosile de animale vertebrate și nevertebrate;

e) fotografiere/filmare floră, faună, habitate naturale și peisaje în scop comercial și acces în interiorul habitatelor naturale.

**Art.3. -** (1) Sumele provenite din tarifele încasate conform art. 30 alin. (3) din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare, sunt gestionate prin bugetul de venituri și cheltuieli aferente activității finanțate integral din venituri proprii.

(2) Sumele prevăzute la alin. (1) se fac venit la bugetul Agenţiei Naţionale pentru Mediu şi Arii Protejate, pentru realizarea obiectivelor de conservare şi funcţionare a Agenţiei Naţionale pentru Mediu şi Arii Protejate.

(3) Bunurile și serviciile achiziționate prin implementarea activității prevăzută la alin. (1), vor fi alocate sau utilizate numai în scopul prevăzut la alin. (2).

(4) Repartizarea sumelor se va face pe timpul anului bugetar în limita maximă a veniturilor încasate, cu aprobarea președintelui Agenţiei Naţionale pentru Mediu şi Arii Protejate, pe baza propunerilor structurilor de specialitate în domeniul în care se solicită cheltuiala.

(5) Tipurile de cheltuieli permise pentru realizarea obiectivelor de conservare şi funcţionare a Agenţiei Naţionale pentru Mediu şi Arii Protejate sunt:

i) cheltuieli necesare implementării planurilor de management;

ii) cheltuieli pentru realizarea obiectivelor de conservare;

iii) cheltuieli necesare pentru funcționarea Agenției Naționale pentru Mediu și Arii Protejate : furnituri de birou; materiale pentru curățenie; încălzit, iluminat și forță motrică; apă, canal, salubritate; carburanți și lubrifianți; piese de schimb; poștă, telecomunicații, radio , internet, TV; materiale și prestări servicii cu caracter funcțional; alte bunuri și servicii pentru întreținere și funcționare; reparații curente; bunuri de natura obiectelor de inventar; cărți, publicații și materiale documentare; consultanță și expertiză; pregătire profesională; protecția muncii; reclamă și publicitate.

(6) Din sumele încasate conform prezentei metodologii nu sunt permise cheltuieli salariale.

**Art.4.** Principiile de utilizare a veniturilor încasate sunt următoarele:

a) cheltuielile trebuie să fie justificate de scopul încasării veniturilor;

b) sunt permise doar cheltuieli direct legate de activitatea specifică a Agenției Naționale pentru Mediu și Arii Protejate;

c) cheltuielile să fie necesare pentru realizarea activităților planificate de Agenția Națională pentru Mediu și Arii Protejate;

d) cheltuielile să fie înregistrate în contabilitate, să fie dovedite prin documente originale emise în conformitate cu prevederile legislației în vigoare, astfel încât să fie identificabile și verificabile;

e) cheltuielile să respecte prevederile legislației în vigoare, inclusiv în ceea ce privește regimul achizițiilor publice.

**Art.5.** În scopul asigurării controlului și transparenței încasării și utilizării veniturilor obținute se realizează următoarele activități:

a) se întocmesc rapoarte de execuție trimestriale și anuale de către direcția de specialitate/Agenția Națională pentru Mediu și Arii Protejate;

b) se publică veniturile și cheltuielile semestrial pe site-ul Agenției Naționale pentru Mediu și Arii Protejate;

c) în termen de 30 de zile de la data intrării în vigoare a prezentei hotărâri, Agenția Națională pentru Mediu și Arii Protejate, prin structura de specialitate, are obligația întocmirii Procedurii de sistem privind încasarea și utilizarea veniturilor proprii din activități finanțate integral din venituri proprii, conform prevederilor Ordonanța Guvernului nr. 119/1999 privind controlul intern managerial şi controlul financiar preventiv, republicată, cu modificările și completările ulterioare.